 

HSR SR dňa 24.08.2015 Bod č. 29 programu

**Stanovisko Republikovej únie zamestnávateľov**

* k návrhu zákona o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov
* materiál na rokovaní HSR SR dňa 24.08.2015

**Stručný popis podstaty predkladaného materiálu a jeho relevancie z hľadiska RÚZ**

Materiál bol predložený na rokovanie HSR SR Ministerstvom spravodlivosti SR a to na základe Plánu legislatívnych úloh vlády Slovenskej republiky na rok 2014.

**Cieľom a obsahom materiálu je najmä:**

Cieľom predloženého návrhu zákona je zvýšenie úrovne tvorby právnych predpisov a odstránenie nedostatkov súčasnej legislatívnej praxe prostredníctvom vymedzenia základného rámca pravidiel tvorby právnych predpisov týkajúcich sa vonkajšej stránky, vnútornej štruktúry a obsahu právnych predpisov, ktoré je potrebné dodržiavať pri tvorbe právnych predpisov, a ktoré sú nevyhnutné na to, aby sa vytvorený právny predpis stal funkčnou súčasťou právneho poriadku a aby bola zabezpečená vzájomná súladnosť, vyváženosť a bezrozpornosť právnych predpisov v právnom poriadku. Zároveň predložený návrh zákona predpokladá zachovanie dvoch osobitných dokumentov, a to Legislatívnych pravidiel vlády Slovenskej republiky a Legislatívnych pravidiel tvorby zákonov, ktoré detailne upravia postup pri tvorbe príslušných právnych predpisov a tiež proces ich prípravy, predkladania a prerokúvania.

Ministerstvo spravodlivosti preto pripravilo projekt elektronizácie Zbierky zákonov, ktorý by mal zabezpečiť dostupnosť informácii (v tomto prípade aktuálneho práva) takým spôsobom a takými formami, aké sú od informačných systémov na začiatku druhej dekády tretieho tisícročia predpokladané. Cieľom elektronizácie je vytvoriť elektronickú podobu Zbierky zákonov, ktorá by bola rovnocenná v súčasnosti primárnej listinnej podobe Zbierky zákonov

**Je samozrejmé, že uvedený návrh zákona bude mať negatívny dopad na rozpočet verejnej správy. V zmysle zmluvy o poskytovaní servisných služieb pre Elektronickú zbierku zákonov uzatvorenej v roku 2015 bude ročné plnenie vo výške cca 1 200 000 eur. Tieto prostriedky sú zabezpečené v  rámci aktuálnych ukazovateľov návrhu rozpočtu kapitoly Ministerstvo spravodlivosti Slovenskej republiky na jednotlivé roky.**

**Negatívny dopad na podnikateľské prostredie sa nepredpokladá. Predpokladá sa značný pozitívny dopad na informatizáciu spoločnosti.**

**Návrh zákona má nadobudnúť účinnosť dňa 01.01.2016 a výnimkou vybraných ustanovení, ktoré majú nadobudnúť účinnosť 1.4.2016.**

**Postoj RÚZ k materiálu**

RÚZ materiál pripomienkovala v rámci pripomienkového konania, pričom rozpory vzniknuté boli na ňom odstránené.

RÚZ však zdôrazňuje a pripomína predkladateľovi návrhu zákona, aby požiadavka **„gold platingu“** bola vo forme odporúčania zakotvená v legislatívnych pravidlách vlády SR, pričom súčasťou návrhu právneho predpisu by malo byť aj zdôvodnenie prečo sa rozširuje rozsah požiadaviek nad rámec právneho predpisu EÚ.

RÚZ apeluje na **stanovovanie dostatočnej legisvakancie** pri prijímaní právnych predpisov tak, aby mali adresáti právnych noriem dostatočný časový priestor na to, aby sa oboznámili s novou reguláciou a mohli sa na ňu adekvátne pripraviť.

**RÚZ berie materiál podporuje a odporúča na ďalšie konanie.**

**Pripomienky RÚZ k predkladanému materiálu**

Bez pripomienok zo strany RÚZ

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)